As nederigheid so belangrik is, hoekom is leiers so arrogant? - Jou Werk | Solidariteit WêreldJou Werk | Solidariteit Wêreld
Tuis › AF › As nederigheid so belangrik is, hoekom is leiers so arrogant?
As nederigheid so belangrik is, hoekom is leiers so arrogant?
Volgens verskeie studies oor die afgelope drie jaar is nederigheid 'n kerneienskap van leiers wat noue spanwerk, vinnige leer en hoë werkverrigting in hul spanne aanvuur.
Nederige mense is nogal geneigd om van hul eie swakhede bewus te wees, is gretig om hulself te verbeter, waardeer andere se sterkpunte en fokus op ander doelwitte as hul eiebelang.
Onder werknemers word dit verbind met laer omset en afwesigheid, sê Sue Shellenbarger, 'n bekroonde rubriekskryfster vir The Wall Street Journal. "Hierdie sterkpunte word dikwels oor die hoof gesien omdat nederige mense geneigd is om onder die radar te vlieg en buitestanders laat dink dat dit hul spanne is wat al die werk doen."
As nederigheid dan so belangrik is, hoekom is so baie hedendaagse leiers en toonaangewers so arrogant?
Valse opvatting 1: "Ek kan nie tegelyk nederig en ambisieus wees nie"
Aan die een kant dink te veel leiers dat hulle nie tegelyk nederig en ambisieus kan wees nie, sê Bill Taylor, outeur van Simply Brilliant: How Great Organisations Do Ordinary Things in Extraordinary Ways.
"Die onuitgesproke aanname onder bestuurders is dat die lewe fundamenteel en altyd 'n kompetisie is ─ tussen maatskappye, maar ook tussen individue binne maatskappye," sê Edgar Schein, emeritusprofessor by MIT se Bestuurskool en 'n deskundige in leierskap en kultuur. "Dit is nie juis 'n ingesteldheid wat die deugde van nederigheid erken nie."
Maar, sê Taylor, nederigheid en ambisie hoef nie met mekaar te bots nie. "Inteendeel, nederigheid in diens van ambisie is die effektiefste en mees volhoubare ingesteldheid vir leiers wat daarna mik om groot dinge te doen in 'n wêreld vol groot onbekendes."
Valse opvatting 2: "Nederigheid is sag, regtewêreld-probleme is hard"
Nog 'n rede waarom leiers dit moeilik vind om nederig te wees, is omdat nederigheid sag kan voel in 'n tyd van harde probleme. "Dit kan leiers kwesbaar laat lyk wanneer mense antwoorde en gerusstelling wil hê," verduidelik Taylor.
" Dit is natuurlik presies sy deug: die effektiefste sakeleiers gee nie voor dat hulle al die antwoorde het nie; die wêreld is net te ingewikkeld daarvoor. Hulle verstaan dat dit hul werk is om die beste idees van die regte mense te kry, wie en waar daardie mense ook al is."
Edgar Schein gee nuttige insigte in hierdie verband. Hy identifiseer drie vorms van nederigheid. Die eerste is die nederigheid wat ons teenoor ouer mense en hooggeplaastes voel en is basies deel van die sosiale lewe. Die tweede is die nederigheid wat ons voel in die teenwoordigheid van mense wie se prestasies ons met ontsag vul en is 'n standaarddeel van die professionele lewe. Dit is die derde vorm van nederigheid, wat hy die hier-en-nou-nederigheid noem, wat die minste in besigheid gesien word en wat die relevantste is vir leiers wat werklik groot hoogtes wil bereik.
Wat is hier-en-nou-nederigheid? "Dit is wat ek voel as ek van jou afhanklik is," verduidelik Schein. "My status is op hierdie oomblik ondergeskik aan joune want jy weet iets of kan iets doen wat ek nodig het om 'n taak te verrig of 'n doel te bereik. Ek moet nederig wees want ek is tydelik afhanklik van jou.
"Maar ek het ook 'n keuse. Óf ek verbind my nie tot take wat my van ander mense afhanklik maak nie, óf ek kan die afhanklikheid weier, dit vermy om nederig te voel, nie kry wat ek nodig het nie en, sodoende, nie daarin slaag om die taak te voltooi nie of dit onwetend saboteer. Ongelukkig sal mense dikwels eerder faal as om hul afhanklikheid van iemand anders te erken."
Sommige uitdagings het dalk 'n ander leierskapstyl nodig, sê leiernavorser dr. Bradley Owens, 'n medeprofessor in besigheidsetiek by Brigham Young Universiteit. "Byvoorbeeld, werknemers wat deur uiterste dreigemente of intense tyddruk gekonfronteer word, sal dalk beter presteer as 'n leier 'n meer outoritatiewe, bo-na-onder-benadering volg."
Volgens 'n studie in die Journal of Management is dit meer waarskynlik dat maatskappye met nederige hoof uitvoerende amptenare topbestuurspanne sal hê wat gemaklik saamwerk, mekaar help en besluitneming deel.